संकटमोचक बने लक्ष्मण
मिडफिल्डर लक्ष्मण रुचाल ५ वर्षअघि लिगमा सरस्वतीविरुद्ध उत्रँदा तत्कालीन उनको टोली हिमालयन शेर्पालाई सुपर ६ चरणमा पुग्न जित आवश्यक थियो ।
काठमाडौँ — मिडफिल्डर लक्ष्मण रुचाल ५ वर्षअघि लिगमा सरस्वतीविरुद्ध उत्रँदा तत्कालीन उनको टोली हिमालयन शेर्पालाई सुपर ६ चरणमा पुग्न जित आवश्यक थियो ।उक्त खेल गोलरहित बराबरीमा सकिएपछि शीर्ष श्रेणी लिगमा रोकिएको रुचालको यात्रा आइतबर पुन: सुचारु भयो । पल्सर सहिद स्मारक ‘ए’ डिभिजन लिग २०७५ को दोस्रो खेलमा सरस्वती युथ क्लबविरुद्ध उनै रुचाल सीएमजी क्लब संकटाको जर्सीमा थिए । दोस्रो हाफमा थप गरिएको ३ मिनेट समय सकिसकेको अवस्थामा अन्तिम आक्रमणमा रुचालले गोल गर्दै संकटालाई तीन अंक दिलाए ।खेल अवधिभर संकटाको आक्रमण विफल तुल्याएको सरस्वतीको डिफेन्सले अन्तिम आक्रमण भने तोड्न सकेन । सेड्रिक अबाले दायाँ विङ्गबाट गरेको क्रस गोलरक्षक प्रदीप भण्डारीले ठम्याउन नसक्दा फार पोस्टमा अनमार्क रहेका रुचालले साइड फुटले सहजै गोल गरे । त्यसअघि नियमित समयको तीन मिनेट बाँकी रहँदा लक्ष्मणले पेनाल्टी क्षेत्रभित्र गरेको प्रहार रमेश घिसिङले ६ यार्ड बक्सभित्र ब्लक गरेका थिए । लगत्तै सौजन राईको क्रसमा ६ यार्ड बक्सभित्र अनमार्क एलोन म्याक्सवेलले गोलरक्षक बिट भएको अवस्थामा हेड गर्न नसक्दा संकटा अग्रता लिनबाट चुकेको थियो ।संकटाले सरस्वतीको हाफमा अधिकांश समय बलमा पकड जमाए पनि आक्रमणमा भने सफल हुन सकेन । विदेशी खेलाडी म्याक्सवेललाई एकल स्ट्राइकरका रूपमा खेलाएको संकटाले ३ आक्रामक मिडफिल्ड र २ रक्षात्मक मिडफिल्ड उतारेको थियो । मिडफिल्डमा राम्रो प्रदर्शन भए पनि अन्तिम मुभमा संकटा पटक–पटक चुकेको थियो । दोस्रो हाफमा रणनीतिक परिवर्तन गरेपछि संकटा झनै आक्रामक देखियो । वैकल्पिक खेलाडीका रूपमा मैदान प्रवेश गरेका दीपेश आलेमगर र सौजनले सरस्वतीको डिफेन्सलाई थप कठिन बनाएका थिए । यता सरस्वतीले पनि काउन्टरमा केही मौका सिर्जना गर्नुबाहेक संकटाको डिफेन्सको परीक्षा लिन सकेन ।राष्ट्रिय टोलीको प्रारम्भिक छनोटमा परेका डिफेन्डर रवि सिलवालको कप्तानीमा उत्रिएको संकटाले अनुभवको उपयोग गर्दै युवा सरस्वतीलाई खेलमा पकड बनाउने मौका दिएन । पछिल्लो पटक तल्लो श्रेणी लिग खेलेका तीर्थ बस्नेत र विनोद केसीको जोडी नजम्दा सरस्वतीको आक्रमण फितलो साबित भयो ।सरस्वतीका प्रशिक्षक प्रदीप नेपालले नतिजा आफ्नो पक्षमा नआए पनि प्रदर्शनबाट सन्तुष्ट रहेको बताए । ‘हामी जित्ने लक्ष्य लिएर नै खेलमा आएका थियौं । मैले अपेक्षा गरेअनुसार नै खेलाडीहरूले प्रदर्शन गरे । संकटालाई लगातार दबाब दिँदै खुलेर खेल्न दिएनौं । आक्रमणमा केही समस्या भएकाले गोल गर्न असफल रह्यौं,’ नेपालले भने । क्लबले विदेशी खेलाडी ल्याए पनि कागजी प्रक्रिया पूरा नभएका कारण अर्को चरणदेखि मात्र उपलब्ध हुने उनले जानकारी दिए ।संकटाका प्रशिक्षक सल्यान खड्गीले भने लिगमा प्रशिक्षकको भूमिकामा विजयी सुरुआत गरे । नतिजा आफ्नो पक्षमा आए पनि प्रदर्शन भने सन्तोषजनक नरहेको उनले बताए । ‘अन्तिम मिनेटमा गोल गर्दै महत्त्वपूर्ण अंक जोड्यौं तर प्रदर्शनलाई लिएर सन्तुष्ट छैन । बलमा अधिकांश समय पकड बनाए पनि आक्रमणमा तालमेल नमिल्दा गोल गर्न सकेनौं । मिडफिल्डमा लगातार बल जित्न सक्नु नै खेलको टर्निङ पोइन्ट रह्यो,’ उनले भने । पहिलो खेल भएकाले पनि टोलीलाई एकत्रित भएर खेल्न समस्या भएको उनको बुझाइ थियो ।प्रशिक्षक खड्गीले गोलकर्ता रुचालले राम्रो प्रदर्शन गरेका कारण गोलको हकदार रहेको बताए । ‘उनीसँग शीर्ष श्रेणी लिगको अनुभव छ । खेल दौरान पाएका केही अवसरमा उनले गोल गर्न नसके पनि अन्तिममा विजयी गोल गरे । उनी निकै मिहिनेती खेलाडी हुन् र टोलीमा महत्त्वपूर्ण सदस्य पनि,’ खड्गीले भने ।राष्ट्रिय टोली बंगबन्धुतर्फ, लिग स्थगितनेपाली राष्ट्रिय फुटबल टोली आइतबार बंगबन्धु कपमा सहभागिता जनाउन आइतबार बंगलादेश प्रस्थान गरेको छ । यससँगै सुरु भएको दुई दिनमा लिग स्थगित भएको छ । लिगअन्तर्गत अर्को चरणको खेल हुने, नहुनेबारे टुंगो लागेको छैन । राष्ट्रिय टोली बंगबन्धु कपमा कुन चरण पुग्ने हो, त्यसैअनुसार लिगको तालिका बन्ने एन्फाले जनाएको छ । तालिकाबारे खेल हुनुभन्दा ७२ घण्टा अगाडि जानकारी दिने एन्फाले जनाएको छ । नेपाल बंगबन्धु कपको समूह ‘ए’ मा प्यालेस्टाइन र ताजकिस्तानसँग परेको छ । नेपालले मंगलबार ताजकिस्तान र शनिबार प्यालेस्टाइनको सामना गर्नेछ । सेमिफाइनल २३ र २४ असोज तथा फाइनल असोज २६ गते हुनेछ । नेपाल प्रतियोगिताको डिफेन्डिङ च्याम्पियन हो । समूह ‘बी’ मा आयोजक बंगलादेशसँगै लाओस र फिलिपिन्स रहेका छन् ।